DA Den Europæiske Unions Tidende C 7/28

Meddelelse vedrørende indledning af en likvidationsprocedure i henhold til Europa-Parlamentets og Rådets direktiv 2001/24/EF af 4. april 2001 om sanering og likvidation af kreditinstitutter (Kaupthing Bank hf.)

2011/C 7/09

Ved dom afsagt den 22. november 2010 af underretten i Reykjavik blev der indledt en likvidationsprocedure for Kaupthing Bank hf., reg. nr. 560882-0419, Borgartun 26, Reykjavik, Island (»Kaupthing«), i henhold til kapitel XII, del B, i islandsk lov nr. 161/2002 om kreditinstitutter, jf. samme lovs midlertidige bestemmelse V, punkt 3 og 4.

Den 9. oktober 2008 påtog det islandske finanstilsyn sig rollen som Kaupthings generalforsamling i henhold til lov nr. 161/2002, jf. artikel 5 i lov nr. 125/2008, og udpegede en likvidationskomité for Kaupthing. Likvidationskomitéen fik beføjelse til at varetage alle bestyrelsens opgaver i Kaupthing, jf. lov nr. 2/1995 og artikel 100a i lov nr. 161/2002.

Ved dom afsagt af underretten i Reykjavik den 24. november 2008 fik Kaupthing godkendt betalingsstandsning indtil den 13. februar 2009. Godkendelsen blev forlænget tre gange. Da betalingsstandsninger for virksomheder i henhold til islandsk lov højst kan være af to års varighed, blev godkendelsen forlænget en sidste gang indtil den 24. november 2010.

Med de midlertidige bestemmelser i lov nr. 44/2009 om ændring af lov nr. 161/2002, som trådte i kraft den 22. april 2009, blev en specifik bestemmelse om indledning af en likvidationsprocedure for kreditinstitutter, som havde indført betalingsstandsning forud for lovens ikrafttrædelse, implementeret. I henhold til nævnte specifikke bestemmelse bør artikel 101, stk. 1, artikel 102, 103 og 103a i lov nr. 161/2002, som ændret ved artikel 5, stk. 1, og artikel 6-8 i lov nr. 44/2009, finde anvendelse på betalingsstandsninger på samme måde, som hvis likvidationsproceduren for banken blev indledt ved dom på datoen for lovens ikrafttrædelse. Derfor blev likvidationsproceduren for Kaupthing indledt den 22. april 2009, dvs. ved lovens ikrafttrædelse, og underretten i Reykjavik udpegede et likvidationsråd for Kaupthing den 25. maj 2009.

I juni 2009 blev der udsendt en opfordring til at anmelde fordringer inden for en given frist. Meddelelsen blev bl.a. offentliggjort i den islandske lovtidende og i Den Europæiske Unions Tidende. Anmeldelsesfristen for fordringer udløb den 30. december 2009, og der indkom over 28 000 fordringer inden fristen. Der er allerede afholdt fire kreditormøder for at drøfte de anmeldte fordringer; det fjerde afholdtes den 3. december 2010.

I henhold til midlertidig bestemmelse V, punkt 2, i lov nr. 161/2002, som ændret ved artikel 2 i lov nr. 132/2010, kan likvidationsprocedurer kun videreføres efter betalingsstandsningens udløb ved domsafsigelse. Endvidere bekræftes ved en sådan domsafsigelse, at alle foranstaltninger under bankens betalingsstandsning, bl.a. — men ikke udelukkende — foranstaltninger i henhold til artikel 101-103 og artikel 103a i lov nr. 161/2002 efter den 22. april 2009, forbliver uanfægtede. I det omfang, fordringernes rækkefølge normalt bestemmes af den dato, hvor domsafsigelsen vedrørende afviklingsproceduren offentliggøres, finder datoen for nævnte lovs ikrafttrædelse anvendelse, dvs. den 22. april 2009.

Ved skrivelse af 17. november 2010 anmodede likvidationskomitéen og likvidationsrådet for Kaupthing underretten i Reykjavik om at indlede likvidationsproceduren ved domsafsigelse. Afgørelsen herom blev truffet den 22. november 2010. På grundlag af de forelagte dokumenter kunne Retten konkludere, at betingelserne i artikel 101, stk. 2, punkt 3, i lov nr. 161/2002, var opfyldt, at Kaupthing ikke kunne opfylde alle sine forpligtelser over for kreditorerne, når fordringerne forfaldt til betaling, og at betalingsvanskelighederne ikke var af midlertidig karakter. I afgørelsen hed det endvidere, at den ville have virkning fra den 22. april 2009, jf. midlertidig bestemmelse V, punkt 2, i lov nr. 161/2002, jf. artikel 2 i lov nr. 132/2010.

Denne meddelelse offentliggøres i henhold til artikel 4 i forordning (EF) nr. 87/2006 om offentliggørelse af afgørelser om sanering og likvidation af kreditinstitutter.